Tarybos reglamentas (EEB) Nr. 1520/76
1976 m. birželio 24 d.
dėl Maroko kilmės kietųjų kviečių importo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 113 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi 1976 m. balandžio 27 d. buvo pasirašytas Europos ekonominės bendrijos ir Maroko Karalystės bendradarbiavimo susitarimas ir Laikinasis susitarimas [2] dėl išankstinio tam tikrų Bendradarbiavimo susitarimo nuostatų dėl prekybos prekėmis įgyvendinimo;
kadangi Bendradarbiavimo susitarimo 16 straipsnyje ir Laikinojo susitarimo 9 straipsnyje numatytos specialios priemonės pagal Bendrojo muitų tarifo 10.01 B subpoziciją klasifikuojamų Maroko kilmės kietųjų kviečių importui; kadangi, siekiant įgyvendinti šias priemones, turi būti priimtos įgyvendinimo taisyklės,
PRIĖMĖ ŠĮ REGLAMENTĄ:
1 straipsnis
Mokestis į Bendriją importuojamiems pagal Bendrojo muitų tarifo 10.01 B subpoziciją klasifikuojamiems Maroko kilmės kietiesiems kviečiams, kurie tiesiogiai vežami iš Maroko į Bendriją, nustatomas remiantis 1975 m. spalio 29 d. Tarybos reglamento (EEB) Nr. 2727/75 dėl bendro grūdų rinkos organizavimo [3] 13 straipsniu, atėmus 0,5 apskaitos vieneto metrinei tonai.
2 straipsnis
Šiame reglamente numatytos priemonės taikomos nuo Europos ekonominės bendrijos ir Maroko Karalystės laikinojo susitarimo įsigaliojimo dienos.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1976m. birželio 24 d.